Winfriedowy dom wostanje srjedźišćo katolskeje młodźiny
Worklecy (SN/mwe). 42 młodostnych a přewodźerjow ze serbskich katolskich wosadow přebywaše minjeny kónc tydźenja na kubłanskich dnjach w Schmiedebergskim Winfriedowym domje. Pod hesłom „Mój puć do njebjes“ bě dekanatne dušepastyrstwo – z běrowom we Worklecach – za 14- do 23lětnych wot pjatka do njedźele přewšo wotměnjawy program zestajało. „Młodostni su dźakowni, zo móžachu tež prašenja, kaž k wotehnaću dźěsća abo k měšniskej słužbje a wjele dalšim za nich zajimawym temam, stajeć“, rjekny Lucija Škodźina, w dekanatnym dušepastyrstwje zamołwita referentka za młodźinske dźěło. Witać móžachu holcy a hólcy w swojej srjedźiznje młodźinskeho dušepastyrja, fararja Gabriša Nawku, a diakona Floriana Mróza, z kotrymajž so kubłanskej temje wěnowachu. „Wšěm so we Winfriedowym domje jara lubješe, tež serbscy młodostni su tam přeco rady witani“, Lucija Škodźina podšmórny. „Móžeš w domje přeco někoho narěčeć, kiž je přebywacym poboku. Rumnostne wuměnjenja za skupinske dźěło su wuběrne.
szl_Latn szl_Latn